Pretoria-polisie waarsku teen jongste roofslenterArgieffoto: Kent Williamson Die polisie in Brooklyn in Pretoria het Maandag manlike motoriste gewaarsku teen die jongste misdaadtendens waar hulle die slagoffer van ŉ vroulike rower is. Kapt. Colette Weilbach, woordvoerder van die polisie, het gesê ŉ 69-jarige man van Newlands het sy voertuig die naweek omstreeks 23:00 oorkant Menlyn Maine-winkelsentrum parkeer. “’n Onbekende vrou het skielik die passasiersdeur oopgemaak, in die motor geklim en hom vir R100 gevra. Die man het vir haar opdrag gegee om uit sy kar te klim, hy het haar gedreig met die polisie en gesê hy het nie geld by hom nie, maar sy het geweier om uit te klim.” Volgens Weilbach het die man toe in die pad af gery tot by ander mense en hulle gevra om hom te help om die vrou uit sy motor te kry. “Die vrou het begin skree dat hy haar seksueel aangerand het en het ’n reusebohaai opgeskop.” Ná die vrou later daar weg is, het die man agtergekom sy het hom van ’n baadjie op die agterste sitplek van sy motor beroof. Die vrou is baie kort met reguit swart hare. “Daar is ŉ man met ŉ blou oorpakbaadjie op die toneel gesien en hy het ook die toneel saam met die vrou verlaat – daar word vermoed dat hulle dalk kan saamwerk.” Die polisie ondersoek ŉ saak van diefstal en niemand is nog in verband met die voorval in hegtenis geneem nie. Volgens Weilbach is soortgelyke voorvalle in ander omgewings in Pretoria aangemeld.